MYE Å GJØRE: Den nasjonale politidekningen går ned i takt med den kraftige befolkningsveksten. Nå er det kun 1,6 politifolk per 1000 innbyggere i Norge. Foto: SCANPIX

Politidekningen går ned

Den kraftige befolkningsveksten gjør at det blir stadig dårligere politidekning i landet. I 2008 var det 1,8 politifolk per 1.000 innbyggere. Nå er tallet 1,6.

9. oktober 2011

Artikkelen er over åtte år gammel

Selv om regjeringen har satset mye på utdanning av flere politifolk, står svært mange nyutdannede politifolk uten jobb fordi politidistriktene prioriterer penger til den daglige driften framfor nyansettelser, skriver Aftenposten.

Nå jobber politifolk med kostbar utdannelse som fengselsvoktere, miljøarbeidere og montører, eller står i ledighetskøen.

Lederen for Politiets Fellesforbund, Arne Johannessen, synes dette er uforståelig og peker på at selv om regjeringen i statsbudsjettet vil gi 2,2 milliarder kroner mer til politiet, går 1,5 milliarder av disse til utbygging av nødnettet.

Johannessen viser til at Forsvaret har eget investeringsbudsjett, og mener det må være løsningen også for politiet.

- Også i politiet bør investeringer holdes utenfor. Det gir ikke mer handlingsrom i den daglige kampen mot kriminaliteten i distriktene med dette statsbudsjettet. Det må satses mye mer på nyansettelser og på å styrke driftsbudsjettene, mener han.

Prosjektleder Knut Kværner i Politidirektoratet tror at opptrappingsplanen som ble lansert for tre år siden, vil føre til at målet om to politifolk per 1.000 innbygger vil nås i 2018.

Publisert: 09.10.11 kl. 13:30

Mer om Politiet